AaB Ishockeys og Brian Caseys veje skilles efter fælles forståelse med udgangen af denne sæson. Den canadiske back kan se tilbage på tre år i den rød-hvide spilledragt. - Jeg har virkelig nydt min tid her i klubben, der har budt på masser af gode oplevelser. De seneste to sæsoner er imidlertid blevet spoleret en smule af mine første alvorlige skader i min karriere, og jeg kan godt ærgre mig over, at jeg ikke fik spillet flere kampe for klubben, end jeg gjorde, siger Brian Casey til aabsport.dk. Canadieren skal nu sammen med sin familie overveje, hvad fremtiden skal bringe. 36-årige Brian Casey er noteret for 99 kampe for AaB Ishockey, hvor det er blevet til tre mål og 28 assists.

Referat:
Efter tre sæsoner i AaB Ishockey stopper canadiske Brian Casey i klubben.